Objava spremenjenega enotnega dokumenta po odobritvi manjše spremembe v skladu z drugim pododstavkom člena 53(2) Uredbe (EU) št. 1151/2012

(2022/C 223/07)

Evropska komisija je odobrila to manjšo spremembo v skladu s tretjim pododstavkom člena 6(2) Delegirane uredbe Komisije (EU) št. 664/2014 (1).

Zahtevek za odobritev te manjše spremembe je na voljo za vpogled v zbirki podatkov Komisije eAmbrosia.

ENOTNI DOKUMENT

„Aceite Campo de Calatrava“

EU št.: PDO-ES-0642-AM01 – 10. januar 2022

ZOP (X) ZGO ( )

1. Ime

„Aceite Campo de Calatrava“

2. Država članica

Španija

3. Opis kmetijskega proizvoda ali živila

3.1. Vrsta proizvoda

Skupina 1.5 Olja in masti (maslo, margarina, olje itn.)

3.2. Opis proizvoda, za katerega se uporablja ime iz točke 1

Ekstra deviško oljčno olje se pridobiva iz plodov oljk (Olea europea L.) sorte cornicabra ali picual, in sicer samostojno ali v kombinaciji s sortami arbosana, hojiblanca, arbequina, koroneiki in lecciana kot možnimi sekundarnimi sortami v deležu, ki ne presega 15 %. Olje se pridobiva z mehanskimi ali drugimi fizikalnimi postopki, s katerimi se olje nikakor ne spremeni, ohranijo pa se okus, aroma in lastnosti plodov, iz katerih je iztisnjeno.

Oljke se obirajo neposredno z dreves, ko je indeks zrelosti med 3 in 6.

Najvišje dovoljene vrednosti za ekstra deviška oljčna olja z označbo porekla „Aceite Campo de Calatrava“ so:

najmanjša vsebnost oleinske kisline: 70 %;

kislost: največ 0,5°;

peroksidno število: največ 15 mekv O2/kg;

K232: največ 2;

K270: največ 0,15°;

organoleptična ocena:

mediana napake: Md = 0;

mediana sadežnosti: Mf > 3.

Z organoleptičnega vidika je v oljih zaznati prispevek vsake od vključenih sort, ki zagotavljajo senzorične lastnosti z jasno zaznavno kompleksno in intenzivno sadežnostjo. Iz tega sledi, da mora biti intenzivnost sadežnosti olj „Campo de Calatrava“ najmanj 3 točke. Grenkost in pikantnost sta opazni in uravnoteženi, njuna intenzivnost je med 3 in 6 točkami, od sadežnosti pa se ne razlikuje za več kot 2 točki.

Za ekstra deviška oljčna olja, pridelana v regiji Campo de Calatrava, je značilna tudi zelena sadežnost oljk in drugega svežega sadja, saj morajo olja vsebovati vsaj te pozitivne lastnosti.

Olja „Campo de Calatrava“ vsebujejo 79,64 % oleinskih maščobnih kislin, medtem ko je njihov delež v oljih z drugih območij pridelave od 56,9- do 78,4-odstoten (Uceda, El cultivo del Olivo [Pridelava oljk]). Najmanjša dovoljena vsebnost je 70 %.

3.3. Surovine (samo za predelane proizvode)

—

3.4. Krma (samo za proizvode živalskega izvora)

—

3.5. Posebne faze proizvodnje, ki jih je treba izvajati na opredeljenem geografskem območju

—

3.6. Posebna pravila za rezanje, ribanje, pakiranje itd.

Da bi se v vsaki fazi ohranile značilnosti tega olja in zagotovilo upoštevanje verige kakovosti olj z zaščitenim poreklom, je treba olja polniti na razmejenem geografskem območju. Nadzorni organi lahko tako v celoti obvladujejo proizvodnjo in zagotavljajo, da za končno obdelavo proizvoda poskrbijo izkušeni proizvajalci v regiji. Ti najbolje vedo, kako se ta olja odzivajo na različne postopke polnjenja, kot so trajanje in način dekantiranja, postopki filtriranja in uporaba filtrirnih materialov (platen iz tekstila, vlaken, papirja, celuloze, filtrirne zemlje, perlita in diatomejske zemlje), temperatura pri polnjenju, odziv olja na mraz in skladiščenje. Glavni cilj je ohraniti posebne značilnosti proizvoda. Z ustrezno filtracijo se zagotovi, da je proizvod primerno predstavljen potrošnikom in da pogoji shranjevanja ostanejo optimalni. Filtracija odstrani raztopljene trdne ostanke in vlažnost, ki onemogočajo pravilno uporabo olja za kuhanje in spodbujajo nastanek usedlin, ki povzročajo anaerobno fermentacijo ogljikovih hidratov in beljakovinskih snovi.

Polnilnice morajo imeti sisteme, ki omogočajo polnjenje olj z ZOP ločeno od drugih olj.

Prav tako morajo imeti atestirane sisteme za meritve olja.

Olje se polni v vsebnike iz stekla, PET, prevlečene kovine, tetrabrika ali steklene keramike, ki se uporabljajo za živila.

3.7. Posebna pravila za označevanje

Na etiketah na embalaži olja je poleg imena podjetja logotip zaščitene označbe porekla z navedbo Zaščitena označba porekla (ali ZOP) „Aceite Campo de Calatrava“.

Vsebniki, v katerih se trži olje z zaščitenim poreklom, so poleg glavne etikete opremljeni s certifikacijsko etiketo, na kateri je navedena zaščitena označba porekla. Certifikacijske etikete morajo biti oštevilčene, izdati in nadzirati pa jih mora nadzorni organ, tako da se prepreči vsakršna ponovna uporaba. Število oštevilčenih etiket, ki jih nadzorni organ razdeli proizvajalcem olja, je omejeno na količino oljčnega olja, ki je certificirano in priglašeno za polnjenje.

Označevanje mora biti v skladu s splošnimi pravili o označevanju.

4. Kratka opredelitev geografskega območja

Območje pridelave, priprave in polnjenja je na jugu pokrajine Kastilja – Manča, obsega pa osrednje območje province Ciudad Real, tako da sestavlja popolnoma enotno morfološko, geografsko in zgodovinsko enoto. Sestavljajo ga občine Aldea del Rey, Almagro, Argamasilla de Calatrava, Ballesteros de Calatrava, Bolaños de Calatrava, Calzada de Calatrava, Cañada de Calatrava, Carrión de Calatrava, Granátula de Calatrava, Miguelturra, Moral de Calatrava, Pozuelo de Calatrava, Torralba de Calatrava, Valenzuela de Calatrava, Villanueva de San Carlos in Villar del Pozo.

5. Povezava z geografskim območjem

5.1. Posebnost geografskega območja

Regija Campo de Calatrava je na južni planoti Pirenejskega polotoka, kjer je povprečna nadmorska višina nad 600 metrov.

Pogosta navzočnost območij z visokim zračnim tlakom v povezavi z učinki celinskega podnebja odločilno vpliva na temperature, saj so te zelo nizke ob zimskih anticiklonih in zelo visoke ob poletnih anticiklonih.

Padavine niso posebno obilne, saj regija ni na območju, ki ga prehajajo fronte in nevihte z jugozahoda ali iz Gibraltarske ožine, ki prinašajo večji del padavin. V regiji Campo de Calatrava padavine redko dosežejo 500 mm.

Tla so srednje globoka in bazična.

Vulkanski material na tem ozemlju je bazičen, ta posebnost tal pa je dodatni dejavnik, po katerem se to ozemlje razlikuje od drugih območij pridelave in ki vpliva na sestavo teh posebnih olj.

Temna barva tal v regiji Campo de Calatrava absorbira veliko sončnega sevanja, zaradi česar je temperatura tal višja, tako da ta z agronomskega vidika omogočajo zgodnejši razvoj pridelka.

5.2. Posebnost proizvoda

Značilnosti oljčnega olja „Aceite Campo de Calatrava“ so:

— najmanj 85 % olja je pridobljenega iz sort cornicabra in/ali picual, preostalih 15 % pa, kjer je ustrezno, iz sort arbosana, hojiblanca, arbequina, koroneiki in lecciana;

— visoka vsebnost oleinskih kislin, katerih najnižja vrednost za ta olja je 70 %;

— ocena sadežnosti presega 3 točke, prisotne pa so vsaj lastnosti zelenih oljk in drugih svežih sadežev;

— senzorične lastnosti so dopolnjene z očitnim okusom grenkosti in pikantnosti z vrednostjo od 3 do 6 točk, ki se od sadežnosti ne sme razlikovati za več kot 2 točki;

— to olje se razlikuje od drugih olj z zaščiteno označbo porekla, saj je edino, ki je pridobljeno večinoma iz sort cornicabra in/ali picual.

5.3. Vzročna povezava med geografskim območjem in kakovostjo ali značilnostmi proizvoda (pri ZOP) oziroma določeno kakovostjo, slovesom ali drugimi značilnostmi proizvoda (pri ZGO)

Srednje globoka apnenčasta tla, vulkanski material, nizka raven vode z majhnimi količinami padavin, vroča poletja, dolga obdobja zmrzali pozimi in tla, ki se zgodaj segrejejo, oblikujejo večinoma suh ekosistem, v katerem sta se skozi stoletja z naravnim izborom ohranili sorti cornicabra in picual, ki sta se odlično prilagodili okolju in dajeta končni proizvod s tipičnimi značilnostmi, po katerih se razlikuje od proizvodov iz drugih regij, v katerih se pridelujejo oljke. Te pedoklimatske razmere so vzrok za večjo koncentracijo oleinskih maščobnih kislin (Civantos, 1999), katerih najnižja vrednost je 70 %, zaradi česar imajo ta olja večjo oksidacijsko stabilnost.

Olje „Campo de Calatrava“ ima zaradi suhih bazičnih tal in majhnih količin padavin sadežne senzorične lastnosti (zelena sadežnost oljk in drugih svežih sadežev) z vrednostjo najmanj 3 točk.

Pomanjkanje vode med zorenjem plodov zaradi zelo majhnih količin padavin je razlog za opazno in uravnoteženo grenkost in pikantnost, katerih intenzivnost je med 3 in 6 točkami, od sadežnosti pa se ne razlikuje za več kot 2 točki.

Sklic na objavo specifikacije

http://pagina.jccm.es/agricul/paginas/comercial-industrial/consejos_new/pliegos/PC_AM01_AceiteCC.pdf

(1) UL L 179, 19.6.2014, str. 17.